Maria Severa Onofriana

Maria Severa Onofriana (Lisboa, 1820ko uztailaren 26a – ibidem, 1846ko azaroaren 30a), A Severa ezizenez ere ezaguna, portugaldar fado abeslari eta gitarra-jotzailea izan zen. Ospea lortu zuen lehen fado abeslaria izan omen zen, eta hil ondoren ia pertsonaia mitiko bihurtu zen Portugalen.

 Bizitza 
Severo Manuel de Sousa eta Ana Gertrudesen alaba, Maria Severa Onofriana 1820ko uztailaren 26an jaio zen Lisboako Madragoa auzoan, eta irailaren 12an bataiatu zuten. Bere ama taberna baten jabea zen eta A Barbuda («emakume bizarduna») ezizena zuen. Tradiziozko bertsioaren, aita erromani jatorrikoa zen eta Santarémen jaio zen, beina Paulo Lima antropologoak 2023an egindako ikerketak dio Maria Severa ez zela erromani jatorrikoa, esklabo beltzen ondorengoa baizik.

10 urte inguru zituela hasi zen abesten eta 12 urte zituela prostituta bihurtu zen. Gitarra portugaldarra ere jo zuen. Manozinho eta Mesquita fado abeslariekin batera abestu zuen. Batez ere Bairro Alto eta Mouraria auzoetan aritu zen.

Maria Severaren maitaleetako bat (edo esplotatzailea, Paulo Limaren esanetan) Francisco de Paula de Portugal e Castro Vimiosoko kondea izan zen.

Tuberkulosiak jota hil zen Capelão kaleko putetxe batean, sakramentuak jaso gabe, 1846ko azaroaren 30ean, eta Alto de São João hilerriko hobi komun batean lurperatu zuten hilkutxarik gabe.

 Herri kulturan 
1867an, Sousa do Casacãok Fado da Severa abestia jaso zuen, eta 1867an Teófilo Braga idazleak Cancioneiro Popular bilduman sartu zuen.

Maria Severaren ospea hazi egin zen Júlio Dantasen A Severa eleberriari eta antzezlanari esker. 1931n, Leitão de Barros zuzendariak soinua duen lehen film portugaldarra grabatu zuen, izenburu berekoa.

2011ko uztailaren 19an, Maria Severa Onofriana musikal erromantikoa estreinatu zen Shaw Festivalen (Niagara-On-The-Lake, Ontario). Jay Turveyk and Paul Sportellik musika eta letrak idatzi zituzten, Jackie Maxwellek musikala zuzendu zuen, eta Julie Martellek paper nagusia bete zuen.

 Erreferentziak 

 Kanpo estekak 

Kategoria:Lisboatarrak
Kategoria:Portugalgo abeslariak
Kategoria:Fado abeslariak
Kategoria:Emakume abeslariak
Kategoria:XIX. mendeko abeslariak
Kategoria:Gitarra-jotzaileak
Kategoria:Kortesanak eta prostitutak
Kategoria:Lisboan hildakoak
Kategoria:Tuberkulosiak hildakoak